酬韶州裴曹長使君寄道州呂八大使以見示二十韻一首
作者：柳宗元
朝代：唐

paragraphs: 金馬嘗齊入，銅魚亦共頒。
疑山看積翠，湞水想澄灣。
標牓同驚俗，清明兩照姦。
乘軺參孔僅，按節服侯狦。
賈傅辭寧切，虞童髪未䰔。
秉心方的的，騰口任㘖㘖。
聖理高懸象，爰書降罰鍰。
德風流海外，和氣滿人寰。
禦魅恩猶貸，思賢淚自潸。
在亡均寂寞，零落間惸鰥。
夙志隨憂盡，殘肌觸瘴𤸷。
月光搖淺瀨，風韻碎枯菅。
海俗衣猶卉，山夷髻不鬟。
泥沙潛虺蜮，榛莽鬬豺獌。
循省誠知懼，安排秖自𢢀。
食貧甘莽鹵，被褐謝斕斒。
遠物裁青罽，時珍饌白鷴。
長捐楚客佩，未賜大夫環。
異政徒云仰，高蹤不可攀。
空勞慰顦顇，妍唱劇妖㛠。